arnastofnun/IGC-2024 huggingface dataset:
Við töpum á tuddaskap

Útvegsráðherra Noregs sakar útvegsráðherra Íslands um skort á mannasiðum. Elisabeth

ASPAKER hefur aðra sögu að segja af makrílviðræðunum en Sigurður Ingi Jóhannsson. „Ég álít óheppilegt, að ekki séu gefnar réttar upplýsingar um þetta. Ég er líka nokkuð undrandi á því hranalega orðalagi, sem íslensk yfirvöld nú nota um Norðmenn . . . Ég er sannfærð um, að allir málsaðilar muni hagnast á því að koma hver fram við annan af kurteisi og virðingu“ sagði hún. Ennfremur að „Íslendingar hafi – einir samningsaðila – ekki viljað sætta sig við takmarkanir á fiskveiðum íslenskra fiskiskipa í lögsögu annarra ríkja, svo sem við Grænland.“ Við töpum oft á tuddalegum ráðherrum.
Milljónir á mannsbarn

Seðlabanki Davíðs Oddssonar afnam bindiskyldu banka af erlendum innlánum í marz 2008 og opnaði þannig fyrir IceSave. Í maí sama ár víkkaði Davíð leyfið til Hollands. Guði sé lof varð bankahrunið í október sama ár, áður en Davíð gat margfaldað tjónið enn frekar. Við þurfum að muna það, þegar við reiknum kostnað vorn af Davíð. En hann rústaði ekki bara Seðlabankanum með veðlitlum lánum síðustu vikur fyrir hrun. Opnaði líka fyrir IceSave og á því verulegan þátt í bankahruninu öllu. Og á sínum tíma hafði hann einkavinavætt bankanna. Samtals var Davíð þrefalt baneitraður, kostaði milljónir á hvert mannsbarn.
Takmarkaði svigrúmið

Allra fyrst minnkaði ríkisstjórnin tekjur ríkissjóðs af kvótagreifum og ferðaþjónustu. Síðan leiddi hvað af öðru. Setti sjúklinga Landspítalann á brún hengiflugs og næst þá, sem þurfa sjúkraþjálfun. Stafar auðvitað af tugmilljarða tekjuskerðingu ríkissjóðs. Stóð ekki við dagsgamlan samning um sjúkraþjálfun, því hún hafði notað féð í annað. Forgangur kvótagreifa þýðir, að allir aðrir fara í biðröð eftir skertum peningum. Kosningaloforðin þrútnu fóru í nefndir og nefndanefndir. Enn er ekki vitað, hvað kemur út úr þessu. Ríkisstjórnin takmarkaði fjárráð sín og svigrúm á fyrstu dögum ferils síns.
Vatnsás

Frá Konungsstöðum í Patreksfirði um Vatnsás og Vatnadali til Sauðlauksdals.

Sauðlauksdalur var höfuðból um aldir. Björn Halldórsson prestur ræktaði þar fyrstur manna kartöflur á 18. öld. Þar eru líka elzu minjar um heftun á sandfoki. Varnargarður heitir þar Ranglátur, enda voru bændur skikkaðir til að hlaða hann á bezta heyskapartíma.

Förum frá eyðibýlinu Konungsstöðum suðvestur upp Vatnsás, á veg 614 á Sauðlauksdalsfjalli í 300 metra hæð. Förum yfir veginn og síðan norðvestur fyrir sunnan Víðisvatn og norðvestur með Hagagilsá niður í Sauðlauksdal. Loks norður að bænum Sauðlauksdal vestan við Sauðlauksdalsvatn.

8,7 km

Vestfirðir

Nálægar leiðir: Dalverpisvegur.

Skrásetjari: Jónas Kristjánsson

Heimild: Herforingjaráðskort
Vatnaöxl

Frá Gauksstöðum á Skaga suður um Vatnaöxl að Veðramótum við Gönguskörð í Skagafirði.

Þetta er löng leið suður-norður um fjallgarðinn milli Skagafjarðar og Húnavatnssýslu.

Förum frá Gauksstöðum suður með Bjarnarfelli að austanverðu og vestan við Bjarnarvötn. Beygjum suðvestur fyrir Réttarfell og förum suðvestur um Þverárkvíslar í Engjadal vestan við Sandfell. Við förum suðaustur með Sandfelli og þvert yfir þjóðveg 744. Síðan suður Skálahnjúksdal. Áfram til suðurs austan við Fannstóð og síðan vestan við Skálarhnjúk og Vatnsöxl. Þar er fjallaskálinn Trölli. Beygjum síðan til austurs fyrir sunnan Vatnsöxl og förum norðaustur Kálfárdal niður að þjóðvegi 744 hjá Veðramótum.

34,7 km

Húnavatnssýslur, Skagafjörður

Skálar:

Trölli: N65 42.603 W19 53.163.

Nálægar leiðir: Litla-Vatnsskarð, Kirkjuskarð, Balaskarð, Hallárdalur, Refshali.

Skrásetjari: Jónas Kristjánsson

Heimild: Útivistarkort
Vatnajökulsvegur

Frá Grágæsadal um Hvannalindir og kvíslar Jökulsár á Fjöllum að Gæsavatnaleið austan við Urðarháls.

Í lok átjándu aldar var reynt að finna leið milli Austurlands og Suðurlands. Fyrstur varð Pétur Brynjólfsson árin 1794 og 1797 og reið þá fyrir sunnan Hvannalindir og varð þeirra ekki var. Pétur Pétursson fór leiðina 1833 og var kunnugt um ferð nafna síns. Fann hann Hvannalindir í leiðinni. Síðan reið Björn Gunnlaugsson kortagerðamaður hér um 1838-1839 og færði Vatnajökulsveg inn á kort sitt. Það var samt ekki fyrr en 1880, að menn voru aftur á ferð á þessum slóðum. Biskupaleið, sem sögur voru um, reyndust vera miklu norðar, milli Kerlingardyngju og Ketildyngju. Vatnajökulsvegur hefur allar aldir verið fáfarinn og nánast óþekktur, enda erfiður vegur um slóðir, þar sem allra veðra er von.

Förum frá Einarsskála í Grágæsadal suður með Grágæsavatni vestanverðu að Kverká. Förum vestur yfir Kverká og síðan yfir Kreppu á hestfærum vöðum og síðan á jeppaslóð norður í skála í Hvannalindum. Förum þaðan eftir jeppaslóð suðvestur í Kverkhnjúkaskarð. Vestan skarðsins förum við vestnorðvestur yfir ótal kvíslar Jökulsár á Fjöllum og komum handan kvíslanna á jeppaslóð í Flæðum. Fylgjum henni suðvestur að Gæsavatnaleið austan við Urðarháls.

51,2 km

Austfirðir, Þingeyjarsýslur

Erfitt fyrir hesta

Ekki fyrir göngufólk

Athuga nýtt Holuhraun

Skálar:

Einarsskáli: N64 52.473 W16 11.640.

Hvannalindir: N64 53.300 W16 18.426.

Nálægir ferlar: Grágæsadalur

Nálægar leiðir: Hvannstóðsfjöll, Brúarjökull, Hvannalindir, Kverkfjöll, Gæsavötn, Ódáðahraun, Dyngjufjalladalur.

Skrásetjari: Jónas Kristjánsson

Heimild: Árbækur Ferðafélags Íslands
Vatnahjalli

Frá Hofsafrétti um Vatnahjalla að Torfufelli í Eyjafirði.

Frá mótum vegar úr byggð í Skagafirði til Laugafells og vegar norðan Hofsjökuls um Ingólfsskála. Þetta er hluti Eyfirðingavegar, sem lá af Kili og norður fyrir Hofsjökul til Eyjafjarðar.

Byrjum á Hofsafrétt á mótum vegar norðan úr byggð í Skagafirði til Laugafells og vegar norðan Hofsjökuls austur um Ingólfsskála. Förum þaðan austur í Hraunlæk og þaðan norður á Eyfirðingavað á Austari-Jökulsá. Frá vaðinu austur að Pollalæk og Eystri-Pollum og síðan norðaustur á mót vegar suður í Laugafell. Við höldum áfram norður og framhjá afleggjara vestur að Grána og Sesseljubúð. Leiðin liggur áfram norður framhjá fjallaskálanum Berglandi og síðan fyrir vestan Vatnahjalla og austan Urðarvötn í 920 metra hæð. Við Vatnahjalla sveigist leiðin til norðausturs. Síðan hjá vörðunni Sankti-Pétri á brekkubrún niður um Hafrárdal að þjóðvegi 821 í Eyjafirði. Við fylgjum þeim vegi norður að Torfufelli.

34,7 km

Eyjafjörður, Skagafjörður

Skálar:

Bergland: N65 11.424 W18 20.163.

Sesseljubúð: N65 06.700 W18 25.840.

Gráni: N65 06.704 W18 25.860.

Jeppafært

Nálægir ferlar: Hofsafrétt.

Nálægar leiðir: Nýjabæjarfjall, Laugafell, Eystripollar, Strompaleið, Gimbrafell.

Skrásetjari: Jónas Kristjánsson

Heimild: Árbækur Ferðafélagsins
Vatnaheiði

Frá Dal við Straumfjarðará til Helgafellssveitar.

Árið 1228 riðu Snorri Sturluson, Þorleifur Þórðarson, Þórður Sturluson og Böðvar Þórðarson norður heiðina til að ná völdum í Dölum úr höndum Sturlu Sighvatssonar og láta menn segjast í þing með Snorra.

Förum frá Dal norður að Seljafelli og síðan vestur og norðvestur með fellinu, nálægt þjóðvegi 56. Förum að austurjaðri Baulárvallavatns og síðan norðaustur á Kistu. Þaðan norðaustur að eyðibýlinu Selvöllum við Selvallavatn. Förum austan við vatnið og austan við Grákúlu að vegamótum þjóðvega 56 og 54 norðaustan við kúluna.

14,4 km

Snæfellsnes-Dalir

Nálægar leiðir: Kerlingarskarð, Hraunsfjörður.

Skrásetjari: Jónas Kristjánsson

Heimild: Herforingjaráðskort
Varnarbrekkur

Frá þjóðvegi 85 í Kelduhverfi um Fjöll og Varnarbrekkur að fjallaskálanum Sæluhúsmúla á Reykjaheiði.

Byrjum við þjóðveg 85 í Kelduhverfi, sunnan við Lónslón, hálfum kílómetra vestan við Lón. Þar liggur gamli Reykjaheiðarvegurinn suður með Framfjöllum, fyrst með Hólmafjalli og Stallfjalli, um bæinn Fjöll, síðan meðfram Nafarfjalli og Háskálafjalli. Þá um Áfanga og upp Varnarbrekkur vestan Þríhyrnings. Við suðurenda fjallgarðsins komum við að Sæluhúsmúla á Reykjaheiði, þar sem er fjallakofi í 290 metra hæð.

17,1 km

Þingeyjarsýslur

Jeppafært

Skálar:

Sæluhúsmúli: N65 57.686 W17 02.070.

Skrásetjari: Jónas Kristjánsson

Heimild: Jónas Kristjánsson
Vatnadalur

Frá Gilsfjarðarbrekku í Gilsfirði um Vatnadal að Heiðarbæ í Steingrímsfirði.

Leiðin er kölluð Hallruni í Ferðabók Eggerts Ólafssonar. Ef menn fara ekki niður Vatnadal og Miðdal, heldur lenda of norðvestarlega, geta þeir lent á 600 metra hamrabrún Leiðaraxlar ofan dalsins. Sagt er, að þar hafi orðið stórslys fyrr á öldum. Átján útróðramenn úr Dölum hafi hrapað þar.

Förum frá Gilsfjarðarbrekku norður Brekkudal og sneiðing upp í Brekkufjall og norður yfir fjallið í 390 metra hæð. Norður af fjallinu og niður í Vatnadal. Norðnorðaustur eftir dalnum, milli Hraundalsmúla að vestan og Gestsstaðamúla að austan. Þar heitir dalurinn Miðdalur. Áfram norðnorðaustur með Miðdalsá að Heiðabæ.

21,3 km

Vestfirðir

Nálægir ferlar: Krossárdalur, Snartartunguheiði.

Nálægar leiðir: Steinadalsheiði, Tröllatunguheiði, Bæjardalsheiði.

Skrásetjari: Jónas Kristjánsson

Heimild: Árbækur Ferðafélagsins
Valshamar

Frá Háskerðingsleið niður að Valshamri á Skógarströnd og aftur á Háskerðingsleið.

Á Valshamri leyndist haustið 1224 vígamaðurinn Aron Hjörleifsson í lambhúshlöðu á Valshamri fyrir Sturlu Sighvatssyni. Aron var sekur skógarmaður fyrir stuðning við Guðmund biskup Arason. Slapp hann naumlega undan flokki Sturlu og fór frá Valshamri suður Flatnahryggi og Flatnadal. Þar hvarf hann eftirreiðarmönnum í þoku og komst til móður sinnar á Syðra-Rauðamel.

Byrjum á Háskerðingsleið hjá Hrappsá á Skógarströnd. Förum þaðan austnorðaustur um Húsalæk og Sámsstaði að Valshamri. Þaðan suður yfir þjóðveg 54 að Háskerðingsleið suðaustan Kláffells.

5,7 km

Snæfellsnes-Dalir

Nálægir ferlar: Kvistahryggur

Nálægar leiðir: Háskerðingur, Sátudalur.

Skrásetjari: Jónas Kristjánsson

Heimild: Glaður, hestamannafélag
Valbjarnarvellir

Frá Galtarholti í Norðurárdal að Valbjarnarvöllum á Mýrum.

Byrjum hjá þjóðvegi 1 við Stórafjallsveg norðan Galtarholts. Förum norður sumarhúsaveginn og síðan til norðvesturs fyrir sunnan sumarhúsin í Kálfhólum og norðvestur að Valbjarnarvöllum.

6,1 km

Borgarfjörður-Mýrar

Jeppafært

Nálægar leiðir: Gufá.

Skrásetjari: Jónas Kristjánsson

Heimild: Herforingjaráðskort
Valafell

Frá fjallaskálanum í Áfangagili um Tagl og Valagjá að Landmannaleið.

Valagjá er risavaxin sprengigjá í stefnunni norðaustur-suðvestur, sem skerst inn í Valahnúk. Þarna eru úfið hraun og skarpir litir.

Förum frá fjallaskálanum í Áfangagili til norðvesturs norður fyrir Valafell og síðan austur að Tagli. Þaðan suðaustur að þverleið í Valagjá. Förum þá leið suðvestur um Valagjá í 500 metra hæð og síðan áfram suðvestur og síðast vestur á Landmannaleið undir Valahnjúkum.

23,5 km

Rangárvallasýsla

Skálar:

Áfangagil: N64 06.051 W19 34.499.

Jeppafært

Nálægir ferlar: Hraunin, Rangárbotnar, Rauðkembingar, Fjallabaksleið nyrðri, Sauðleysur, Dyngjur.

Skrásetjari: Jónas Kristjánsson

Heimild: Útivistarkort
Valadalur

Frá Leifsstöðum í Svartárdal um Valadal að Stóra-Vatnsskarði í Skagafirði.

Ein af leiðum Skagfirðinga suður á Kjalveg.

Förum frá Leifsstöðum norðnorðaustur og upp á Hraun í 500 metra hæð. Síðan norður um Klittur og þaðan norður og austnorðaustur um Valadal og norðaustur að þjóðvegi 1 við Stóra-Vatnsskarð.

11,6 km

Húnavatnssýslur, Skagafjörður

Nálægar leiðir: Vatnsskarð, Járnhryggur.

Skrásetjari: Jónas Kristjánsson

Heimild: Herforingjaráðskort
Vaðvöllur

Frá Miðhúsum undir Skarðsfjalli um Vaðvöll að Þjórsárholti.

Gömul þjóðleið að Nautavaði á Þjórsá.

Byrjum við þjóðveg 32 hjá Miðhúsum undir Skarðsfjalli. Förum suðaustur með Þjórsá að Stóra-Hofi og Minna-Hofi. Síðan austur um Miðmorgunsholt og Vaðvöll að Þjórsárholti í Gnúpverjahreppi. Hjá Vaðvelli er Nautavað á Þjórsá.

8,7 km

Árnessýsla

Nálægar leiðir: Nautavað, Þjórsárholt, Eyjavað.

Skrásetjari: Jónas Kristjánsson

Heimild: Herforingjaráðskort
Vaðlaheiði

Frá Svalbarðseyri í Eyjafirði um Vaðlaheiði að Skógum í Fnjóskadal.

Þórður kakali Sighvatsson kom 1242 út í Eyjafjörð og fór síðan um Vaðlaheiði í Fnjóskadal og um Sprengisand suður að Keldum. 1254 fóru Hrafn Oddsson og Eyjólfur ofsi Þorsteinsson í herferð yfir Vaðlaheiði og um Þingeyjarsýslur. 1255 fóru þeir Hrafn og Eyjólfur um Vaðlaheiði í Eyjafjörð í aðför að Þorgils skarða Böðvarssyni og Þorvarði Þórarinssyni.

Förum frá Svalbarðseyri austur um Túnsberg og upp Steinsskarð norðan gamla þjóðvegarins. Síðan suðaustur yfir Vaðlaheiðarveg og austur brekkurnar sunnan þjóðvegarins að Skógum.

9,2 km

Eyjafjörður, Þingeyjarsýslur

Nálægir ferlar: Fnjóskadalur.

Skrásetjari: Jónas Kristjánsson

Heimild: Herforingjaráðskort
Vaðalfjöll

Frá mótum þjóðvega 60 og 607 sunnan Bjarkarlundar um Vaðalfjöll að þjóðvegi 60 við Kinnarstaði.

Vaðalfjöll eru tveir 100 metra háir og stakir stuðlabergsstandar í heiðinni. Útsýninu ofan af þeim er viðbrugðið. Þetta eru fornir gígtappar úr blágrýti, sem er harðara en umhverfið og hafa því veðrast hægar.

Byrjum við mót þjóðvega 60 og 607 sunnan Bjarkarlundar. Förum jeppaslóð norður frá vegamótunum að Vaðalfjöllum, meðfram austurhlið þeirra og norður fyrir þau. Förum suðvestur frá fjöllunum að Traustugötu og suður eftir henni að þjóðvegi 60 við Kinnarstaði.

9,2 km

Vestfirðir

Nálægar leiðir: Reykjanes, Laxárdalsheiði, Barmahlíð, Vaðalfjallaheiði, Hafrafell.

Skrásetjari: Jónas Kristjánsson

Heimild: Útivistarkort
Vaðalfjallaheiði

Frá Hríshóli í Geiradalshreppi um Vaðalfjallaheiði norður á Kollabúðaheiði sunnan við Miðheiðarvatn.

Förum frá Hríshóli til norðurs milli Hríshólsháls að vestanverðu og Þverár að austanverðu. Síðan til norðurs með Hríshólsfjalli að vestanverðu. Áfram norður milli Sauðadals að vestanverðu og Sandfells að austanverðu. Síðan norður að Músaá og með ánni að vestanverðu og einnig vestan við Músaárvatn. Áfram í óbreytta stefnu og komum á slóðina um Kollabúðaheiði sunnan við Miðheiðarvatn.

16,6 km

Vestfirðir

Nálægar leiðir: Vaðalfjöll, Reykjanes, Hafrafell, Laxárdalsheiði, Kollabúðaheiði.

Skrásetjari: Jónas Kristjánsson

Heimild: Útivistarkort
Úlfkelshöfði

Frá Þórormstungu í Vatnsdal að vegamótum á Helluvörðuhálsi norðan Friðmundarvatns.

Þórormstunga er sögufrægur staður. Þar bjó á landnámsöld Þórormur, fóstri Þorkels kröflu. Um miðja 19. öld bjó þar Jón Bjarnason hinn stjörnufróði, sem fylgdist með gangi himintungla og samdi dagatöl.

Förum frá Þórormstungu austsuðaustur Kárdal og á Vaglabungu. Síðan austsuðaustur um Vaglaháls og austur á Úlfkelshöfða í 440 metra hæð. Loks austur að vegamótum á Helluvörðuási.

14,2 km

Húnavatnssýslur

Jeppafært

Nálægar leiðir: Dalsbunga, Forsæludalur, Þverflár, Öldumóða, Friðmundarvatn, Forsæludalur, Gilsárvatn.

Skrásetjari: Jónas Kristjánsson

Heimild: Útivistarkort
Uxaskarð

Frá Þverárrétt í Dalsmynni um Uxaskarð að Nípá í Köldukinn.

Í Árbók FÍ 1992 segir: “Upp í Uxaskarð, frá Fnjóskadal, er nokkuð brött, gróin skriða. Fram í nær mitt skarðið gengur fjallsrani, skriðurunninn með fáein klettabelti í toppi. Klýfur hann skarðið í tvö grunn dalverpi. Gamla leiðin um Uxaskarð lá um nyrðri dalinn, en þar hvílir lítill jökull. Þrátt fyrir jökulinn og miklar fannir má yfirleitt komast með hesta um Uxaskarð seinni hluta sumars. Mjög gott útsýni er frá efsta hluta skarðsins … Frá Uxaskarði má velja leiðir til margra átta, til dæmis niður með Nípá í Köldukinn eða norður Austurdal og Kotadal til Náttfaravíkna og hefur sú leið verið farin á hestum.”

Förum frá Þverárrétt eftir jeppaslóð norður á Flateyjardalsheiði. Sunnan fjallaskálans Funa förum við af slóðinni austur yfir dalinn og síðan suðaustur á fjallið neðan við Uxaskarðsöxl. Förum upp með Ytri-Uxaskarðsá upp í Uxaskarð austnorðaustur í 1000 metra hæð . Þaðan austnorðaustur yfir skarðið og sunnan Austurdalsvatna niður með Nípá í Nípárdal. Áfram norðaustur að Nípá.

19,6 km

Þingeyjarsýslur

Nálægir ferlar: Gönguskarð, Skuggabjörg.

Nálægar leiðir: Draflastaðafjall, Flateyjardalsheiði, Naustavík, Skjálfandi.

Skrásetjari: Jónas Kristjánsson

Heimild: Herforingjaráðskort
Urriðavötn

Frá Kaldrananesi í Bjarnarfirði um Urriðavötn til Hellu í Steingrímsfirði.

Förum frá Kaldrananesi fyrst vestur með þjóðvegi og síðan áfram til vesturs á brún Urriðaár, síðan til suðvesturs vestan Himbrimavatna, austan Urriðavatna um Björgin, um Miðmorgunshæð, að vegi 646 við Hellu.

10,6 km

Vestfirðir

Nálægar leiðir: Þórisgata, Seljavatn, Sandneshryggur, Pyttasundshæðir, Dimmudalir.

Skrásetjari: Jónas Kristjánsson

Heimild: Herforingjaráðskort
Urriðaá

Frá Selborgum á Mýrum meðfram Urriðaá til Kolviðarhóls á Mýrum.

Byrjum við þjóðveg 54 austan Selborga. Förum þverleið suðsuðvestur og niður með Urriðaá, að Smiðjuhól. Þaðan til vesturs fyrir norðan Seltjarnir. Síðan til suðsuðvesturs fyrir vestan Merartjörn og austan Eiríksstaðavatns. Um eyðibýlið Smiðjuhólsveggi norðan við Hólsvatn og síðan suður með Hólsvatni að austanverðu að vegi 533 við Kolviðarhól.

11,9 km

Snæfellsnes-Mýrar

Nálægar leiðir: Æðarvatn, Álftanes.

Skrásetjari: Jónas Kristjánsson

Heimild: Herforingjaráðskort
Urðir

Frá Gilhaga í Öxarfirði um Urðir á Öxarfjarðarheiði.

Förum frá Gilhaga norðaustur um Buga og Urðir, yfir þjóðveg 867 að eyðibýlinu Hrauntanga.

16,3 km

Þingeyjarsýslur

Skálar:

Öxarfjarðarheiði: N66 10.209 W16 03.852.

Nálægir ferlar: Öxarfjörður, Hafrafellsleið, Öxarfjarðarheiði, Djúpárbotnar, Rauðhólar.

Nálægar leiðir: Súlnafell, Biskupsás.

Skrásetjari: Jónas Kristjánsson

Heimild: Herforingjaráðskort
Upptyppingar

Frá vegamótum þjóðvegar 910 suðaustan við Fremri-Fjallshala yfir Jökulsá til Herðubreiðar og Öskju.

Jeppafær tengileið milli öræfanna vestan og austan Jökulsár á Fjöllum og Kreppu. Brú á Jökulsá sunnan Upptyppinga og á Kreppu í Krepputungu tengja saman öræfi norður- og austurlands. Tungan milli fljótanna er löng, 50-60 km, og mjó, 1-2 km þar sem hún er nyrzt. Upptyppingar eru móbergsfjöll í Ódáðahrauni vestan Krepputungu. Þeir eru tvítyppt fjallaþyrping og eru áberandi kennileiti. Jökulsá á Fjöllum rennur í sveig niður með þeim austanverðum.

Byrjum á þjóðvegi F910 suðaustan við Fremri-Fjallshala. Förum til vesturs á þjóðvegi F910, yfir Dyngjuháls, Kverkfjallaslóð og á brú yfir Kreppu. Suður Krepputungu til Kreppulóns. Síðan norðvestur á brú yfir Jökulsá við Upptyppinga og þaðan norðvestur að Herðubreiðartöglum.

41,0 km

Austfirðir, Þingeyjarsýslur

Skálar:

Dyngja: N65 09.236 W15 57.400.

Tungubúð: N65 03.623 W16 10.770.

Jeppafært

Athuga nýtt Holuhraun

Nálægir ferlar: Grágæsadalur, Öskjuleið.

Nálægar leiðir: Brattifjallgarður, Miðgötumúli, Hvannalindir, Kverkfjöll, Vatnajökulsvegur.

Skrásetjari: Jónas Kristjánsson

Heimild: Útivistarkort
Undirhlíðar

Frá Sörlastöðum í Hafnarfirði um Helgafell og Undirhlíðar að Fjallinu eina.

Förum frá Sörlastöðum suðaustur að Kaldárseli og áfram suðaustur að Búrfelli. Förum suðvestur með fjallinu vestanverðu og síðan beint áfram með Undirhlíðum austanverðum. Komum að þjóðvegi 42 norðan Kleifarvatns. Förum norðnorðaustur með veginum um skarðið og síðan norðvestur að Fjallinu eina.

8,8 km

Reykjavík-Reykjanes

Nálægir ferlar: Vigdísarvellir.

Nálægar leiðir: Vatnsleysuströnd, Helgafell, Selvogsgata.

Skrásetjari: Jónas Kristjánsson

Heimild: Árbækur Ferðafélagsins
Unadalsjökull

Frá Atlastöðum í Svarfaðardal um Unadalsjökul að Hofi hjá Hofsósi.

Svarfdælingar notuðu þessa leið til verzlunar á Hofsósi, styttri leið og fljótfarnari en til Akureyrar. Oft er farið með hesta þessa leið.

Förum frá Hofsósi eða Hofi fram og austur Unadal norðan Unadalsár. Síðan upp Geldingadal og upp Unadalsjökul að krossgötum á Kömbunum suðaustan undir Einstakafjalli í 930 metra hæð. Þaðan suðaustur og niður í Skallárdal að Atlastöðum.

26,2 km

Eyjafjörður, Skagafjörður

Mjög bratt

Nálægar leiðir: Hákambar, Hvarfdalsskarð, Heljardalsheiði, Sandskarðsleið, Kollugilsbrúnir.

Skrásetjari: Jónas Kristjánsson

Heimild: Herforingjaráðskort
Ullarvötn

Frá Miðgrund í Blönduhlíð um Djúpadal og Seljárdal að Hálfdánartungum í Norðurárdal.

Förum frá Miðgrund austur að bænum Djúpadal og þaðan austur í Djúpadal. Þar sem dalurinn klofnar, förum við suðaustur Akradal og síðan austnorðaustur dalinn. Þar sem dalurinn sveigir til suðurs, förum við beint austur upp úr honum um Ullarvötn á fjallið í 1020 metra hæð. Þar uppi sveigjum við til suðausturs í drög Seljárdals. Förum eftir þeim dal suðsuðaustur í Hörgárdal og síðan suðvestur Hörgárdal að Hálfdánartungum.

31,2 km

Skagafjörður

Nálægar leiðir: Grænuvötn, Kattárdalur, Kotagil, Ranghali, Suðurárdalur, Vindárdalur

Skrásetjari: Jónas Kristjánsson

Heimild: Árbækur Ferðafélagsins
Töfluskarð

Frá Kvíum í Lónafirði um Töfluskarð að Hafnarskarðsleið milli Veiðileysufjarðar og Hornvíkur.

Ómerkt leið.

Förum frá Kvíum norður Kvíadal og upp úr dalbotninum. Síðan áfram norður fjallið vestan undir fjallsbrúnunum og komum að leiðinni um Hafnarskarð rétt undir skarðinu. Sú leið liggur milli Veiðileysufjarðar og Hornvíkur.

12,1 km

Vestfirðir

Erfitt fyrir hesta

Nálægar leiðir: Lónafjörður, Kvíafjall, Hafnarskarð.

Skrásetjari: Jónas Kristjánsson

Heimild: Útivistarkort
Tvídægra

Frá Skeggjastöðum í Vesturárdal í Miðfirði til Þorvaldsstaða í Hvítársíðu.

Um Tvídægru segir Stefán Jónsson á Húki í árbók FÍ 1962: “Leiðin liggur inn með Vesturá og síðan inn með Lambá og þá suður yfir Sléttafell, um Skipthól vestan við Króksvatn, þá um Staðarhól, austan við Dofinsfjöll, yfir Lambatungur og á Selhæð á Þorvaldsstaðahálsi, og svo ofan að Þorvaldsstöðum.”

Í Heiðarvígasögu segir frá fyrri bardaga Barða og flokks hans við Borgfirðinga hjá Langavatni norðan undir Dofinsfjöllum og síðari bardaga þeirra hjá Krókavatni sunnan undir Sléttafelli. Sagan segir frá klækjum Barða, sem faldi liðsmenn sína, svo að Borgfirðingar töldu sér sigur vísan og riðu sem ákafast til sóknar. Hertækni Barða var hin sama og hjá Gengis Kahn. Um Tvídægru segir Þorvaldur Thoroddsen: “Hún er á sumrum einn með lökustu fjallvegum, því að þar er manni boðið upp á holurðir, fen, fúamóa með urð undir og aðrar svipaðar trakteringar, en villist menn út af götuslitrunum, verða fyrir manni ótræðisflóar, sem varla halda manni, hvað þá hesti.” Þessi lýsing á raunar við um Núpdælagötur eins og Tvídægru. Hugsanlegt er, að Kolbeinn ungi hafi riðið Tvídægru, þegar hann fór til Borgarfjarðar að Þórði kakala með 600 manna lið 27. nóvember 1242. Öskubyl gerði á flokkinn um nóttina og urðu nokkrir menn úti.

Förum frá Skeggjastöðum. Þetta er nánast bein lína norður-suður. Leiðin er ekki merkt á korti. Hún er svo lítið farin, að víða sést engin slóð og vörðubrot eru fá og fallin. Nyrsti hluti hennar, norðan Sléttafells, er stundum nefndur Húksheiði. Sunnan Króksvatns er fjallaskálinn Húksheiði. Tvídægra nær 400 metra hæð við Langavatn, sunnan Króksvatns. Mikið er af mýrum og smávötnum á leiðinni og getur hún orðið torfær í rigningatíð. Að vetrarlagi getur hún hins vegar verið skjótfarin á harðfenni. Þetta er stytzta leiðin milli byggða í Húnaþingi og Borgarfirði, ef Holtavörðuheiði er frátalin. Sennilega eru allir látnir, sem þekktu þessa leið.

46,9 km

Húnavatnssýsla, Borgarfjörður-Mýrar

Skálar:

Húksheiði: N64 56.760 W20 49.046.

Nálægir ferlar: Húnaþing, Norðlingafljót.

Nálægar leiðir: Kjarardalur, Strúturinn.

Skrásetjari: Jónas Kristjánsson

Heimild: Árbækur Ferðafélagsins
Tungumúli

Frá Flekkudal á Fellsströnd um Tungumúla að Galtardal á Fellsströnd.

Tengileið milli leiða um Flekkudal og Galtardal.

Förum frá Galtardal til austurs með Suðurdalsá upp úr botni Galtardals upp í skarðið norðaustan við Tungumúla. Sveigjum þar til suðsuðausturs utan í Tungumúla og vestan við Færugil og Seljamúla. Komum niður í Flekkudal.

5,4 km

Snæfellsnes-Dalir

Nálægar leiðir: Flekkudalur, Galtardalur.

Skrásetjari: Jónas Kristjánsson

Heimild: Glaður, hestamannafélag
Tunguheiði

Frá Örlygshöfn um Tunguheiði upp á Kóngshæðarleið.

Á Hnjóti í Örlygshöfn er minjasafn Egils Ólafssonar um búskap og sjósókn fyrri alda, einnig gamlir bátar og flugminjar. Þar er minnisvarði um þá, sem hafa farizt við Látrabjarg.

Förum frá Tungu vestur Tungudal og norðvestur á Tunguheiði, í 330 metra hæð við vörðuna Digra-Eyjólf sunnan Hádegishæðar. Síðan til vesturs sunnan við Haugabrún. Þar komum við á Kóngshæðarleið, sem liggur milli Kollsvíkur og Keflavíkur.

6,8 km

Vestfirðir

Nálægar leiðir: Kóngshæð, Hafnarfjall, Hnjótsheiði, Mosdalur.

Skrásetjari: Jónas Kristjánsson

Heimild: Herforingjaráðskort